இரனிந்து தில்சான் லியனகே

இரனிந்து தில்சான் லியனகே (Ranindu Dilshan Liyanage) இலங்கையைச் சேர்ந்த ஒரு சதுரங்க வீரராவார். இரனிந்து லியனகே என்ற பெயராலும் இவர் அறியப்படுகிறார். 2003 ஆம் ஆண்டில் இவர் பிறந்தார். 2020 ஆம் ஆண்டில் இரனிந்து தில்சான் லியனகே இலங்கையின் தேசிய சதுரங்க வாகையாளராகத் திகழ்ந்தார். 2021 ஆம் ஆண்டு சூலை மாதத்தில் பிடே சதுரங்க உலகக் கோப்பையில் பங்கேற்ற முதல் இலங்கையர் ஆனார். பிடே அமைப்பு 2023 ஆம் ஆண்டில் இவருக்கு பன்னாட்டு சதுரங்க மாசுட்டர் என்ற பட்டத்தை வழங்கியது. தற்போது உசுபெக்கிசுத்தான் கிராண்ட்மாசுட்டர் அலெக்சி பார்சோ இவருக்கு பயிற்சியளிக்கிறார்.

சதுரங்க வாழ்க்கை
2009 ஆம் ஆண்டு கம்பகாவின் கலகெடிகேனவில் உள்ள அசோகா தொடக்கப்பள்ளியில் ஆரம்ப வகுப்புகளில் படிக்கும் போது ரனிந்து சதுரங்கத்தில் தனது ஆர்வத்தைத் தொடர்ந்தார். பின்னர் 3 ஆம் வகுப்பில் ஆனந்தா கல்லூரிக்குச் சென்றார். ஆனந்தா கல்லூரியில் மூத்த தேசிய சதுரங்க வீராங்கனை சுனீதா விச்சேசூரியா இவருக்கு பயிற்சி அளித்தார். பின்னர் 2013 ஆம் ஆண்டு இலங்கையின் பன்னாட்டு சதுரங்க மாசுட்டர் ரொமேசு வீரவர்தனவா இவருக்கு பயிற்சி அளித்தார்.

2016 ஆம் ஆண்டில், சீனாவில் நடைபெற்ற ஆசிய நாடுகள் கோப்பையில் வெண்கலப் பதக்கம் வென்ற 14 வயதுக்குட்பட்ட தேசிய சதுரங்க அணியில் இவர் ஒரு பகுதியாக இருந்தார். இலங்கையில் நடைபெற்ற 2017 மேற்கு ஆசிய இளைஞர் ஆசிய சதுரங்க வாகையாளர் போட்டியில் 14 வயதுக்குட்பட்டவர்கள் பிரிவில் வெண்கலப் பதக்கத்தை வென்றார். 2017 ஆம் ஆண்டில் உலக சதுரங்க வாகையாளர் போட்டியில் இவருக்கு வேட்பாளர் மாசுட்டர் பட்டம் வழங்கப்பட்டது. துருக்கியில் நடைபெற்ற 2018 உலக இளைஞர் சதுரங்க வாகையாளர் போட்டியில் இலங்கை 16 வயதுக்குட்பட்ட சதுரங்க அணியையும் இவர் பிரதிநிதித்துவப்படுத்தினார்.

2020 ஆம் ஆண்டு அக்டோபர் மாதத்தில் ரனிந்து 16 வயதில் தனது முதல் தேசிய சதுரங்க வாகையாளர் பட்டத்தை வென்றார்.  20 ஆண்டுகளுக்குப் பிறகு ஆனந்தா கல்லூரியில் இருந்து தேசிய வாகையாளர் பட்டத்தை வென்ற முதல் பள்ளி மாணவரானார். பின்னர் இலங்கை சதுரங்க கிராண்ட் பிரிக்சு போட்டியில் 2021 ஆம் ஆண்டின் வெற்றியாளராகவும் உருவெடுத்தார். 2021 ஆம் ஆண்டில் நடைபெற்ற ஆசிய கலப்பு சதுரங்க வாகையாளர் போட்டியிலும் வெண்கலப் பதக்கத்தை வென்றார். 2021 ஆம் ஆண்டு மே மாதத்தில் 2021 இலங்கை தேசிய மன்றங்களிடை சதுரங்க வாகையாளர் போட்டியில் வெற்றியாளர்களாக வெளிவந்த சிறீ செயவர்தனபுர பல்கலைக்கழக அணியில் ஒரு பகுதியாக இருந்தார்.

உருசியாவின் சோச்சியில் நடைபெற்று வரும் 2021 ஆம் ஆண்டு சதுரங்க உலகக் கோப்பைப் போட்டியிலும் ரனிந்து பங்கேற்றார். சதுரங்க உலகக் கோப்பையில் இலங்கையைப் பிரதிநிதித்துவப்படுத்திய முதல் இலங்கையர் மற்றும் சச்சினி ரணசிங்கேவுக்குப் பிறகு இரண்டாவது இலங்கையர் என்ற பெருமையையும் பெற்றார். 2021 உலகக் கோப்பைப் போட்டியின் முதல் சுற்றில் கடினமான போட்டியில் உருசிய கிராண்ட்மாசுட்டர் கிரிகோரி ஓபரினிடம் தோற்றுப்போனார். 

மேற்கோள்கள்

வெளி இணைப்புகள்

பகுப்பு:2003 பிறப்புகள்
பகுப்பு:வாழும் மக்கள்
பகுப்பு:இலங்கை சதுரங்க வீரர்கள்